KTB เปิดตัวฟีเจอร์ใหม่ “เป๋าตังเปย์” บนแอปเป๋าตัง เริ่ม 25 พ.ย.นี้
“รัชดา ธนาดิเรก” เผยถึง KTB เตรียมเปิดตัวฟีเจอร์ใหม่ "เป๋าตังเปย์ (Paotang Pay)" แอปพลิเคชันเป๋าตัง เวอร์ชัน 11.54.0 เป็นกระเป๋าเงินอิเล็กทรอนิกส์ในรูปแบบซูเปอร์วอลเล็ต สามารถใช้จ่ายผ่านคิวอาร์โค้ด พร้อมเพย์ และร้านค้าถุงเงิน 
“รัชดา ธนาดิเรก” เผยถึง KTB เตรียมเปิดตัวฟีเจอร์ใหม่ "เป๋าตังเปย์ (Paotang Pay)" แอปพลิเคชันเป๋าตัง เวอร์ชัน 11.54.0 เป็นกระเป๋าเงินอิเล็กทรอนิกส์ในรูปแบบซูเปอร์วอลเล็ต สามารถใช้จ่ายผ่านคิวอาร์โค้ด พร้อมเพย์ และร้านค้าถุงเงิน
23 พ.ย. 2565

นางสาวรัชดา ธนาดิเรก รองโฆษกประจำสำนักนายกรัฐมนตรี เปิดเผยว่า ธนาคารกรุงไทย (KTB) เตรียมเปิดตัวฟีเจอร์ใหม่ “เป๋าตังเปย์ (Paotang Pay)” บนแอปพลิเคชันเป๋าตัง (เวอร์ชัน 11.54.0 เป็นต้นไป) ในวันศุกร์ที่ 25 พ.ย.65
สำหรับฟีเจอร์ใหม่นี้ เป็นกระเป๋าเงินอิเล็กทรอนิกส์ (e-Wallet) ในรูปแบบซูเปอร์วอลเล็ต โดยการใช้งานแยกออกจาก G-Wallet ที่ใช้สิทธิตามมาตรการสนับสนุนจากภาครัฐ เช่น เราเที่ยวด้วยกัน คนละครึ่ง เป็นต้น
โดยเป๋าตังเปย์ สามารถใช้จ่ายผ่านคิวอาร์โค้ด พร้อมเพย์ และร้านค้าถุงเงิน พร้อมเก็บคูปองส่วนลดจากร้านค้าชั้นนำ สามารถโอนเงินเข้า-ออกทุกธนาคารโดยไม่มีค่าธรรมเนียมการโอน จ่ายบิล เติมเงิน ไม่มีค่าธรรมเนียม พร้อมคูปองส่วนลดและสิทธิพิเศษ และยังสามารถผูกบัญชีธนาคารกรุงไทยเพื่อใช้จ่ายได้โดยไม่ต้องเติมเงินอีกด้วย
นอกจากนี้ ยังมีบัตรเพลย์การ์ด (Play Card) เป็นบัตรวีซ่าพรีเพดที่ผูกกับบัญชีเป๋าตังเปย์ เพื่อใช้จ่ายผ่านบัตรทั้งเครื่อง EDC และออนไลน์ รวมถึงระบบขนส่งสาธารณะที่เข้าร่วม เช่น รถเมล์ รถไฟฟ้าได้ด้วย แต่ไม่รองรับการกดเงินสด ปกติมีค่าธรรมเนียมออกบัตร 50 บาท ค่าจัดส่งบัตรทางไปรษณีย์ 42 บาท ฟรีค่าธรรมเนียมรายปี ค่าธรรมเนียมสอบถามยอด 15 บาทต่อรายการ แต่ผู้ที่สมัครบัตรเพลย์การ์ด ผ่านแอปฯ เป๋าตัง ตั้งแต่วันที่ 22 พ.ย. ถึง 31 ธ.ค. 2565 จำนวน 15,000 รายแรก จะยกเว้นค่าธรรมเนียมบัตรและจัดส่งบัตร โดยจะเริ่มจัดส่งบัตรทางไปรษณีย์ตั้งแต่วันที่ 13 ธ.ค. 2565 เป็นต้นไป
ขณะที่ปัจจุบัน มีจำนวนผู้ใช้งานแอปฯ เป๋าตังกว่า 34 ล้านราย โดยมีบริการหลักอย่างเช่น G-Wallet ที่ใช้ร่วมกับมาตรการกระตุ้นเศรษฐกิจภาครัฐ, กระเป๋าสุขภาพ ร่วมกับสำนักงานหลักประกันสุขภาพแห่งชาติ (สปสช.), วอลเล็ต สบม. ร่วมกับสำนักงานบริหารหนี้สาธารณะ, Gold Wallet, ซื้อขายหุ้นกู้ และสลากดิจิทัล 80 บาท ร่วมกับสำนักงานสลากกินแบ่งรัฐบาล เป็นต้น